100. ΑΠΟΦΑΣΗ ΥΠΟΥΡΓΩΝ ΠΡΟΕΔΡΙΑΣ ΚΥΒΕΡΝΗΣΕΩΣ ΚΑΙ ΔΙΚΑΙΟΣΥΝΗΣ Αριθ. 50780 της 24/24 Ιουν. 1982 (ΦΕΚ Β' 442) Μετονομασία και ανασύνθεση του Υπηρεσιακού Συμβουλίου κρίσεως προσωπικού Υπουργείου Δικαιοσύνης μη υπαγομένου στον Υπαλληλικό Κώδικα. Έχοντας υπόψη: 1.Τις διατάξεις της παρ. 2 του άρθρ. 4 του Νόμ. 1232/1982 "Επαναφορά σε ισχύ, τροποποίηση και συμπλήρωση των διατάξεων του Ν.Δ. 4352/1964 και άλλες διατάξεις" και της παρ. 1 του άρθρ. 11 του Νόμ. 1256/1982". Για την πολυθεσία και την καθιέρωση ανωτάτου ορίου απολαβών στο δημόσιο τομέα καθώς και για το Ελεγκτικό Συνέδριο, το Νομικό Συμβούλιο του Κράτους και άλλες διατάξεις". 2.Τις διατάξεις των άρθρ. 79,80 και 81 του Π.Δ. 602/1976 "περί Οργανισμού του Υπουργείου Δικαιοσύνης". 3.Την ανάγκη να λειτουργεί ταχύτερα και αποδοτικότερα το Υπηρεσιακό Συμβούλιο κρίσεως υπαλλήλων αρμοδιότητος Υπουργείου Δικαιοσύνης που δεν υπάγονται στον Υπαλληλικό Κώδικα (ΚΠΔ 611/1977), όπως αυτός ισχύει και να παρέχει περισσότερα εχέγγυα για ευθυκρισία και αμεροληψία, αποφασίζουμε: 1.Το προβλεπόμενο από τις διατάξεις του άρθρ. 80 του Π.Δ. 602/1976 "περί οργανισμού του Υπουργείου Δικαιοσύνης", Υπηρεσιακό Συμβούλιο κρίσεως προσωπικού μη υπαγομένου στο Νόμ. 1811/1951, μετονομάζεται σε "Υπηρεσιακό Συμβούλιο υπαλλήλων του Υπουργείου Δικαιοσύνης μη υπαγομένων στον Υπαλληλικό Κώδικα (ΚΠΔ 611/1977)". 2.Το ανωτέρω Συμβούλιο ορίζεται τριμελές και συντίθεται ως εξής: α)Από το Γενικό Γραμματέα του Υπουργείου Δικαιοσύνης ή άλλο ανώτατο ισόβιο ή μόνιμο κρατικό λειτουργό, που ενδεικτικά μπορεί να λαμβάνεται από τους Αντιπροέδρους του Αρείου Πάγου ή του Ελεγκτικού Συνεδρίου, τους Αρεοπαγίτες ή Συμβούλους του Ελεγκτικού Συνεδρίου, τους Προέδρους Εφετών των τακτικών δικαστηρίων (πολιτικών και διοικητικών). β)Ως Μέλη του Συμβουλίου: βα)Στην περίπτωση που προεδρεύει Γενικός Γραμματέας, ορίζονται ένας δικαστικός λειτουργός του προηγούμενου εδαφίου και ένας μόνιμος υπάλληλος Κλάδου ΑΤ, με 2ο βαθμό, του Υπουργείου και σε έλλειψη άλλος υπάλληλος του ίδιου βαθμού και Κλάδου, άλλης δημόσιας υπηρεσίας. ββ)Στην περίπτωση που δεν προεδρεύει Γενικός Γραμματέας, αλλά λειτουργός από το εδάφ. α, ορίζονται δύο μόνιμοι υπάλληλοι, κατά τα οριζόμενα αμέσως πιο πάνω. 3.Ο Πρόεδρος και τα μέλη του Συμβουλίου ορίζονται με ισάριθμους αναπληρωτές με απόφαση του Υπουργού Δικαιοσύνης, με διετή θητεία που αρχίζει από την 1η Ιανουαρίου. Με την ίδια απόφαση ορίζεται γραμματέας του Συμβουλίου με τον αναπληρωτή του υπάλληλος της Κεντρικής Υπηρεσίας του Υπουργείου Δικαιοσύνης με 6ο βαθμό τουλάχιστον. Η απόφαση αυτή εκδίδεται μέσα στο μήνα Δεκέμβριο του δεύτερου έτους της θητείας των μελών του Συμβουλίου. Κατά την πρώτη εφαρμογή της παρούσας απόφασης η θητεία των μελών του Συμβουλίου λήγει την 31 Δεκ. 1983. Αναπληρωτής του Γενικού Γραμματέα ορίζεται με την ίδια απόφαση, Αντιπρόεδρος ή Σύμβουλος του Ελεγκτικού Συνεδρίου ή Πρόεδρος Εφετών της πολιτικής ή διοικητικής δικαιοσύνης ή Καθηγητής Ανωτάτου Εκπαιδευτικού Ιδρύματος. 4.Του Συμβουλίου θα προεδρεύει ο Γενικός Γραμματέας και όταν δεν ορίζεται, ο κατά βαθμό ανώτερος δικαστικός λειτουργός και επί ισοβάθμων αυτός που ανήκει στο Σώμα που έχει το κατά νόμο προβάδισμα. Επί δε ισοβάθμων του αυτού Σώματος ή Κλάδου δικαστικών λειτουργών, ο αρχαιότερος. 5.Σχετικά με τις αρμοδιότητες του Συμβουλίου αυτού, με τη νέα τριμελή σύνθεση, έχουν εφαρμογή οι διατάξεις του άρθρ. 81 του Π.Δ. 602/1976, "περί Οργανισμού του Υπουργείου Δικαιοσύνης". Το ίδιο Συμβούλιο είναι αρμόδιο για την κρίση όλων των υποθέσεων που εκκρεμούν, κατά τη δημοσίευση της αποφάσεως αυτής, στο Συμβούλιο με την παλαιά πενταμελή σύνθεση. 6.Αναφορικά με τη λειτουργία του Συμβουλίου αυτού έχουν εφαρμογή οι διατάξεις των άρθρ. 79 και 81 του Π.Δ 602/1976, εφόσον συμβιβάζονται με τις ρυθμίσεις της απόφασης αυτής. 